次董彦孚韻兼簡之南
作者：謝薖
朝代：宋

paragraphs: 大門江南英，詩名重當時。
兒時得其藁，同輩争誦之。
不及拜諸門，常恨生苦遲。
只今諸孫子，籍甚皆能詩。
大篇每投我，孰非黄絹辭。
我詩不成句，落筆爲衆嗤。
如人食土炭，嗜好終不移。
君何獨賞味，與衆真異馳。
相望巷南北，不面令我思。
歌聲亦若哭，此意誰當知。
阿大一門傑，相爲塵外期。
風流竹林會，應許仲容隨。